Seks nye investorer har købt en stor del af AaB. Tilsammen har investorerne opkøbt 25 procent af aktierne i den nordjyske fodboldklub, der i foråret vandt DM-titlen. Sælgerne er de tre storaktionærer - Nordjyske Holding og Aalborg Stiftstidendes Fond, Nørresundby Bank og Spar Nord Bank. - Vi har haft et langt og konstruktivt forløb med de nye investorer, hvilket blandt andet udmønter sig i dagens handel, siger AaB-direktør Stephan Schors til klubbens hjemmeside. De nye investorer, der hver især har købt 4,11 procent af aktiekapitalen hos den danske mesterklub, er Højvangen Holding ApS, Regulus ApS, Tami Holding ApS, I/S Byggefelt B, A. Enggaard Holding A/S samt JMK Holding ApS. AaB har planlagt en aktieemission, hvor man allerede har fået tilsagn om opkøb for 30 millioner kroner.
Tre storaktionærer har solgt 25 procent af aktierne i mesterklubben til seks nye investorer.